
Okresný súd Prievidza 10P/49/2025 3825202046 12. 08. 2025 JUDr. Katarína Zajacová ECLI:SK:OSPD:2025:3825202046.4
Uznesenie Okresný súd v Prievidzi vo veci starostlivosti o maloleté deti A., B., nar. XX.X.XXXX a C., nar. XX.X.XXXX, zastúpené kolíznym opatrovníkom, Úradom práce sociálnych vecí a rodiny Prievidza, deti rodičov: matky D. E., nar. X.X.XXXX, bytom F., G. XXX/XX, otca C. A., nar. XX.X.XXXX, H. XX.X.XXXX, naposledy bytom F., G. XXX/XX, o úprave rodičovských práv a povinností účastníkov k maloletým deťom, takto rozhodol: I. Konanie z a s t a v u j e. odôvodnenie: 1. Matka maloletých detí sa podaným návrhom domáhala úpravy rodičovských práv a povinností k maloletým deťom. 2. Dňa 29.7.2025 právny zástupca otca maloletých detí oznámil, že otec maloletých detí zomrel dňa XX.X.XXXX. 3. Podľa § 7 Občianskeho zákonníka, spôsobilosť fyzickej osoby mať práva a povinnosti vzniká narodením a zanikne smrťou. 4. Podľa § 61 CSP, procesnú subjektivitu má ten, kto má spôsobilosť na práva a povinnosti; inak len ten, komu ju zákon priznáva. 5. Podľa § 62 CSP, ak strana nemá procesnú subjektivitu, súd konanie zastaví. 6. Podľa § 63 ods. 1 až 3 CSP, ak strana zomrie počas konania skôr, ako sa konanie právoplatne skončí, súd posúdi podľa povahy sporu, či má konanie zastaviť, alebo či v ňom môže pokračovať. V konaní súd pokračuje najmä vtedy, ak ide o majetkový spor. Súd rozhodne, že v konaní pokračuje s dedičmi strany, prípadne s tými, na ktorých podľa výsledku dedičského konania prešlo právo alebo povinnosť, o ktorú v konaní ide, a to len čo sa skončí konanie o dedičstve. Ak to povaha sporu pripúšťa, môže sa v konaní pokračovať aj pred skončením konania o dedičstve. 7. Podľa § 161 ods. 1 a 2 CSP, ak tento zákon neustanovuje inak, súd kedykoľvek počas konania prihliada na to, či sú splnené podmienky, za ktorých môže konať a rozhodnúť (ďalej len „procesné podmienky“). Ak ide o nedostatok procesnej podmienky, ktorý nemožno odstrániť, súd konanie zastaví. 8. V prejednávanej veci súd z oznámenia Mesta Handlová zo dňa 30.7.2025 o úmrtí otca maloletých detí mal preukázané, že otec maloletých detí dňa XX.X.XXXX zomrel čím stratil spôsobilosť byť účastníkom konania o úprave rodičovských práv a povinností k maloletým deťom. Vzhľadom na povahu konania súd konanie vo veci zastavil v súlade s § 161 ods. 1 a 2 CSP, keďže jediným nositeľom rodičovských práv a povinností k maloletým deťom je matka maloletých detí a nie je dôvod pokračovať v tomto konaní.
Poučenie: Proti tomuto rozhodnutiu je prípustné odvolanie. Odvolanie sa podáva v lehote 15 dní od doručenia rozhodnutia na súde, proti ktorého rozhodnutiu smeruje, písomne v troch vyhotoveniach. Podľa § 363 CSP v odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Podľa § 62 ods. 1, 2 CMP, odvolanie možno odôvodniť aj tým, že súd prvej inštancie nesprávne alebo neúplne zistil skutočný stav veci. Odvolacie dôvody možno meniť a dopĺňať až do rozhodnutia o odvolaní.

